b'\n_START_ARTICLE_\nPotres v Furlaniji 1976\n_START_SECTION_\nPosledice v Sloveniji\n_START_PARAGRAPH_\nPotres je bilo \xc4\x8dutiti v celotni Sloveniji, vendar \xc5\xbertev ni bilo. Najve\xc4\x8dje u\xc4\x8dinke, VIII. stopnje po EMS, je potres dosegel v Breginjskem kotu, v Kobaridu med VII. in VIII. stopnjo, v Tolminu VII. stopnjo, v Bohinjskem kotu med VI. in VII. stopnjo, v Ljubljani, na Gori\xc5\xa1kem, Idrijskem in Postojnskem VI. stopnjo, v osrednji in ju\xc5\xbeni Sloveniji ter na vzhodu do Maribora V. stopnjo, v severovzhodni Sloveniji pa IV. stopnjo po EMS. Septembrski potres je imel nekoliko ni\xc5\xbejo intenziteto._NEWLINE_Najve\xc4\x8d \xc5\xa1kode je bilo v vaseh Podbela, Breginj, Ladra, Smast, Trnovo in Srpenica. V teh naseljih je \xc5\xbee po majskem potresu ostalo brez strehe nad glavo ve\xc4\x8d kot 80\xc2\xa0% prebivalcev, poru\xc5\xa1eni so bili tudi dragoceni kulturni spomeniki. Skupno je bilo po\xc5\xa1kodovanih okrog 12.000 zgradb, od tega je bilo med potresom ali po njem poru\xc5\xa1enih okrog 4000. Skupni u\xc4\x8dinki obeh serij potresov so v Breginjskem kotu dosegli IX. stopnjo, v drugih delih Poso\xc4\x8dja in v delih Bohinjskega kota pa VIII. stopnjo po lestvici EMS. Na sre\xc4\x8do ni bilo nobenih \xc5\xbertev.'